5ปีเครือปตท.ออกหุ้นกู้1.6แสนล้าน
แผน 5 ปี เครือ ปตท.จ่อออกหุ้นกู้ 1.6 แสนล้านบาท PTT ขอผู้ถือหุ้นวันนี้ 8 หมื่นล้าน IRPC อนุมัติแล้ว 2 หมื่นล้าน เชื่อไตรมาสแรกปีนี้กำไรดีทั้งกลุ่ม
9 เม.ย. 2553

แผน 5 ปี เครือ ปตท.จ่อออกหุ้นกู้ 1.6 แสนล้านบาท PTT ขอผู้ถือหุ้นวันนี้ 8 หมื่นล้าน IRPC อนุมัติแล้ว 2 หมื่นล้าน เชื่อไตรมาสแรกปีนี้กำไรดีทั้งกลุ่ม
ในช่วงนี้บริษัทในเครือ ปตท.จัดการประชุมสามัญผู้ถือหุ้นประจำปี ซึ่งพบว่ามีวาระขออนุมัติผู้ถือหุ้นเพื่อระดมเงินด้วยการออกหุ้นกู้ในแผน 5 ปี วงเงินรวมประมาณ 1.6 แสนล้านบาท โดยวันที่ 9 เม.ย. บริษัท ปตท. (PTT) จะขออนุมัติออกวงเงิน 8 หมื่นล้านบาท ส่วนบริษัท ปตท.อะโรเมติกส์และการกลั่น (PTTAR) ขอวงเงิน 1.6 หมื่นล้านบาท บริษัท ปตท.สำรวจและผลิตปิโตรเลียม (PTTEP) วงเงิน 4.6 หมื่นล้านบาท และบริษัท ไออาร์พีซี (IRPC) วงเงิน 2 หมื่นล้านบาท 
นายบันลือ ฉันทาดิศัย รองกรรมการผู้จัดการใหญ่ สายบัญชีและการเงิน บริษัท ไออาร์พีซี (IRPC) เปิดเผยว่า วานนี้ผู้ถือหุ้น อนุมัติออกหุ้นกู้ 2 หมื่นล้านบาท และจะขายในปีนี้ประมาณ 5,000 ล้านบาท เพราะการใช้เงินลงทุนหลักๆ จะอยู่ในปี 2554-2555 ตามแผน 4 ปีที่จะลงทุน 6 หมื่นล้านบาท โดยลงทุนในโครงการ ซีนิก 
“รูปแบบการขายหุ้นกู้จะเป็นเงินสกุลใดจะดูภาวะตลาดอีกครั้งหนึ่ง แต่ผู้ถือหุ้นเสนอให้ขายกับรายย่อยด้วย”
สำหรับผลประกอบการไตรมาสแรกปีนี้น่าจะดีกว่าไตรมาสเดียวกันของปีก่อน และไตรมาส 4 ปี 2552 เพราะส่วนต่างราคาของผลิตภัณฑ์ปิโตรเคมีและโรงกลั่นดีขึ้น และไม่มีการปิดซ่อมบำรุงโรงกลั่น และคาดว่าจะดีต่อเนื่องถึงไตรมาส 2